b'\n_START_ARTICLE_\nNord Pool\n_START_SECTION_\nSpot-markkinat\n_START_PARAGRAPH_\nSpot-markkinoilla m\xc3\xa4\xc3\xa4r\xc3\xa4ytyy seuraavan p\xc3\xa4iv\xc3\xa4n s\xc3\xa4hk\xc3\xb6n hinta kysynn\xc3\xa4n ja tarjonnan mukaan. Keskeisi\xc3\xa4 toimijoita n\xc3\xa4ill\xc3\xa4 markkinoilla ovat tarjontapuolella voimalaitoksia omistavat s\xc3\xa4hk\xc3\xb6n tuottajat ja ostajapuolella s\xc3\xa4hk\xc3\xb6n v\xc3\xa4hitt\xc3\xa4ismyyj\xc3\xa4t sek\xc3\xa4 suuret teollisuuslaitokset, jotka ostavat tarvitsemansa s\xc3\xa4hk\xc3\xb6n suoraan p\xc3\xb6rssist\xc3\xa4. _NEWLINE_Spot-markkinoilla toimijat l\xc3\xa4hett\xc3\xa4v\xc3\xa4t p\xc3\xa4ivitt\xc3\xa4in klo 12 CET (klo 13 Suomen aikaa) menness\xc3\xa4 tarjouksensa Nord Pooliin, jossa he kertovat, mill\xc3\xa4 hinnalla ja kuinka suuren m\xc3\xa4\xc3\xa4r\xc3\xa4n he ovat valmiita ostamaan tai myym\xc3\xa4\xc3\xa4n s\xc3\xa4hk\xc3\xb6\xc3\xa4 kullakin tunnilla. N\xc3\xa4iden tarjousten perusteella Nord Pool laskee aggregoidut kysynt\xc3\xa4- ja tarjontak\xc3\xa4yr\xc3\xa4t, joiden leikkauspisteess\xc3\xa4 kysynn\xc3\xa4n ja tarjonnan lain mukaisesti m\xc3\xa4\xc3\xa4r\xc3\xa4ytyy s\xc3\xa4hk\xc3\xb6n spot-hinta.\n_START_SECTION_\nJohdannaismarkkinat\n_START_PARAGRAPH_\nJohdannaismarkkinoilla k\xc3\xa4yd\xc3\xa4\xc3\xa4n kauppaa s\xc3\xa4hk\xc3\xb6n hintaan liittyvill\xc3\xa4 johdannaistuotteilla, kuten futuureilla, termiineill\xc3\xa4 ja optioilla. Johdannaismarkkinoiden keskeisen\xc3\xa4 ideana on luoda ennustettavuutta alan yrityksille. Spot-markkinoilla s\xc3\xa4hk\xc3\xb6n hinta m\xc3\xa4\xc3\xa4r\xc3\xa4ytyy vain seuraavalle p\xc3\xa4iv\xc3\xa4lle, mutta useimmat yritykset haluavat tiet\xc3\xa4\xc3\xa4 ja suunnitella kassavirtansa paljon kauemmaksi tulevaisuuteen. _NEWLINE_Johdannaistuotteiden avulla on mahdollista myyd\xc3\xa4 tai ostaa s\xc3\xa4hk\xc3\xb6\xc3\xa4 kiinte\xc3\xa4\xc3\xa4n hintaa m\xc3\xa4\xc3\xa4r\xc3\xa4tyll\xc3\xa4 aikav\xc3\xa4lill\xc3\xa4 tulevaisuudessa. Vaihdetuimmat johdannaissopimukset koskevat seuraavia viikkoja, kuukausia, vuosinelj\xc3\xa4nneksi\xc3\xa4 tai kokonaisia vuosia. Kaikkein aktiivisimmin kauppaa k\xc3\xa4yd\xc3\xa4\xc3\xa4n seuraavan vuosinelj\xc3\xa4nneksen ja seuraavan vuoden sopimuksilla. Niinp\xc3\xa4 my\xc3\xb6s s\xc3\xa4hk\xc3\xb6n hinnan noususta tai laskusta puhuttaessa viitataan useimmiten seuraavan kvartaalin johdannaishintaan, eik\xc3\xa4 niink\xc3\xa4\xc3\xa4n spot-hintaan._NEWLINE_Johdannaissopimukset ovat puhtaita finanssituotteita, eli niihin ei suoraan liity velvollisuutta ostaa tai myyd\xc3\xa4 fyysist\xc3\xa4 s\xc3\xa4hk\xc3\xb6\xc3\xa4, vaan ainoastaan raha vaihtaa omistajaa. Esimerkiksi jos myy etuk\xc3\xa4teen 5 MW:n suuruisen ja yhden viikon (168 tuntia) mittaisen futuuri-sopimuksen 37 eurolla/MWh ja viikon spot-hinnaksi muodostuu 36,50 \xe2\x82\xac/MWh, niin ostaja joutuu maksamaan spot- ja futuurihinnan v\xc3\xa4lisen erotuksen myyj\xc3\xa4lle: (37 \xe2\x82\xac/MWh \xe2\x80\x93 36,50 \xe2\x82\xac/MWh) \xc3\x97 5 MW \xc3\x97 168 h = 420 \xe2\x82\xac. Vastaavasti jos spot-hinta olisi ollut korkeampi, niin myyj\xc3\xa4 olisi maksanut erotuksen ostajalle._NEWLINE_Johdannaismarkkinoiden luonne puhtaina finanssimarkkinoina mahdollistaa erilaisten rahoitusalan yritysten toiminnan n\xc3\xa4ill\xc3\xa4 markkinoilla, mik\xc3\xa4 lis\xc3\xa4\xc3\xa4 tuntuvasti johdannaismarkkinoiden likviditeetti\xc3\xa4. Johdannaisia vaihdetaan vuodessa tuntuvasti enemm\xc3\xa4n kuin spot-markkinoilla k\xc3\xa4yd\xc3\xa4\xc3\xa4n kauppaa ja jopa enemm\xc3\xa4n kuin vuotuinen s\xc3\xa4hk\xc3\xb6nkulutus Nord Poolin alueella.\n_START_SECTION_\nElbas-markkinat\n_START_PARAGRAPH_\nElbas- eli tases\xc3\xa4hk\xc3\xb6markkinoilla kaupank\xc3\xa4ynti on huomattavasti spot- ja johdannaismarkkinoita pienemp\xc3\xa4\xc3\xa4. Elbas-kauppaa k\xc3\xa4yd\xc3\xa4\xc3\xa4n spot-hinnan muodostumisen j\xc3\xa4lkeen seuraavalle p\xc3\xa4iv\xc3\xa4lle. Markkinat on tarkoitettu ennen kaikkea poikkeustilanteiden hallintaan. Jos esimerkiksi voimalaitos, jonka tuotanto on aiemmin myyty spot-markkinoilla, yll\xc3\xa4tt\xc3\xa4en rikkoontuu, niin sen tuotantoa vastaava m\xc3\xa4\xc3\xa4r\xc3\xa4 voidaan ostaa Elbas-markkinoilta eik\xc3\xa4 s\xc3\xa4hk\xc3\xb6n toimitus h\xc3\xa4iriinny.'